Flabba-moord: Vrou sal teen vonnis appelleerNkululeko Habedi. Foto: Facebook Regter Solly Sithole het die 27-jarige Manqele tronkstraf opgelê en beveel dat sy lewensvaardighede- en woedebestuurprogramme ondergaan as deel van haar vonnis. Norman Makhubela, Manqele se regsverteenwoordiger, het dadelik nadat die vonnis gevel is, aan die hof gesê sy kliënt sal appelleer. Hy het gevolglik ŉ nuwe borgtogaansoek voor die hof gebring. Paul Schutter, die staatsaanklaer, het die borgtogaansoek teengestaan en aan die hof gesê daar is geen rede om Manqele vry te laat terwyl sy wag om te hoor of haar appèl aangehoor sal word nie. Sithole het egter borgtog aan Manqele toegestaan en beveel sy moet ŉ opsporingstoestel dra en twee maal per week by die Midrand-polisiestasie aanmeld. Manqele het gedurende die verhoor erken sy het Habedi uit selfverdediging met ŉ skerp voorwerp doodgesteek, maar het gesê sy het hom nie doelbewus vermoor nie. Hoewel 15 jaar tronkstraf die aanvaarde minimum vonnis vir moord is, het die hof dwingende omstandighede gevind om hiervan af te wyk. Die regter het gesê daar was ŉ gespanne konfrontasie die dag van die moord tussen Manqele en Habedi. Indien daar nie ŉ konfrontasie was nie, sou die moord nooit plaasgevind het nie. “Jy het ook probeer om Habedi weer by te bring nadat jy hom met die skerp voorwerp gesteek het. Dit wys vir my daar wasŉ vlak van spyt en skok by jou aanwesig,” het die regter gesê. Hy het ook genoem Manqele was die slagoffer van wedersydse jaloesie en sy het ŉ geskiedenis van besitlike en gewelddadige verhoudings. “Soos ook in die sielkundige se verslag aangedui, is jy nie inherent ŉ bose mens nie en is daar ŉ goeie kans dat jy gerehabiliteer kan word. Rehabilitasie begin by jou en jy moet erken dit wat jy gedoen het, was verkeerd en dat jy gereed is vir rehabilitasie,” het Sithole gesê. Manqele se aansoek om appèl sal op 12 April aangehoor word.